《追和唐询华亭十咏 其四 柘湖》
元代·王艮

湖瞰平林外，波摇断崖滨。柘山应孕秀，秦女乃能神。

剪纸徼灵贶，乘槎觅要津。渡头风正恶，愁杀采菱人。

作者简介：（1278—1348）元绍兴诸暨人，字止善。为人尚气节，读书务明理致用。起家为吏。后历两浙都转运盐使司、海道漕运都万户府经历，核减盐引，除运船为风所败者之粮。迁江浙行省检校官，迁江西行省左右司员外郎，奸人诬两省民巨额迹避田赋，艮皆破其诳妄。后以淮东道宣慰副使致仕。